মরুদেশে মহারণ! পাকিস্তানের বিরুদ্ধে সুযোগ পাবেন অর্শদীপ সিং?

ওয়েব ডেস্ক: রবিবার এশিয়া কাপের (Asia Cup 2025) মেগাম্যাচ। পহেলগাম কাণ্ড এবং অপারেশন সিঁদুরের পর এই প্রথমবার বাইশ গজে মুখোমুখি ভারত ও পাকিস্তান (India Vs Pakistan)। চরম জলঘোলা হলেও শেষমেশ মরুদেশে হচ্ছে এই মহারণ। ইতিমধ্যে প্রথম ম্যাচে সংযুক্ত আরব আমিরশাহিকে ৯ উইকেটে হারিয়ে দুর্দান্ত ছন্দে রয়েছে টিম ইন্ডিয়া (India Cricket Team)। অন্যদিকে পাকিস্তানও ওমানকে ৯৩ রানে হারিয়ে আত্মবিশ্বাসে ফুটছে।

এবার সুপার ফোরে ওঠার লড়াইয়ে এই ম্যাচ অত্যন্ত গুরুত্বপূর্ণ। বিশেষ করে এই ম্যাচে যে দল জিতবে তারাই এগিয়ে থাকবে। এই পরিস্থিতিতে ভারতের কোচ গৌতম গম্ভীর (Gautam Gambhir) দল নিয়ে কতটা পরিবর্তন আনবেন, তা নিয়ে উৎসাহ ও কৌতূহল বাড়ছে। তবে প্রথম ম্যাচের পারফরম্যান্সের ওপর ভরসা রেখে বড় কোনও পরিবর্তনের সম্ভাবনা কম বলেই মনে করা হচ্ছে।

আরও পড়ুন: “বয়কট করা যেত,” ভারত-পাক ম্যাচ নিয়ে বড় মন্তব্য মনোজ তিওয়ারির

ভারতের শক্তি মূলত অলরাউন্ডারদের ওপর নির্ভর করছে। প্রথম ম্যাচে অভিষেক শর্মার ঝোড়ো ব্যাটিং, সূর্যকুমারের নেতৃত্ব এবং হার্দিক পান্ডিয়া ও শিবম দুবের পারফরম্যান্স ভারতকে এগিয়ে রাখবে। বোলিং বিভাগেও জসপ্রীত বুমরা, কুলদীপ যাদব এবং বরুণ চক্রবর্তীর উপস্থিতি পাকিস্তানের ব্যাটারদের জন্য বড় চ্যালেঞ্জ হতে পারে। তাই এক্ষেত্রে আরেক অতিরিক্ত পেসার হিসেবে অর্শদীপ সিংয়ের খেলার সম্ভাবনা কম। যদিও টি-২০ ফরম্যাটে তাঁর পারফরম্যান্সও দুর্দান্ত,

এই মেগা ম্যাচেও ওপেনিং করতে পারেন অভিষেক শর্মা ও শুভমন গিল। তিলক বর্মাকে তিন নম্বরে নামানো হতে পারে। সূর্যকুমার যাদব অধিনায়ক হিসেবে দলের মিডল অর্ডারের ভার সামলাবেন। এছাড়াও এই ম্যাচে ফের মিডল অর্ডারে নিজেকে প্রমাণ করার সুযোগ পাবেন সঞ্জু স্যামসন।

পাকিস্তানের বিরুদ্ধে ভারতের সম্ভাব্য একাদশ

অভিষেক শর্মা, শুভমন গিল, তিলক বর্মা, সূর্যকুমার যাদব (অধিনায়ক), সঞ্জু স্যামসন, হার্দিক পান্ডিয়া, শিবম দুবে, অক্ষর প্যাটেল, কুলদীপ যাদব, বরুণ চক্রবর্তী, জসপ্রীত বুমরা।